Ola Moon

Ola Moon (født 19. mars 1904 på Dokka, død 1. juni 1978 i Oslo) var en norsk skihopper og kombinertløper. Han representerte Nordre Land IL, IL i BUL og Døves Sportsklubb.

Moon, som var døv, kom på 2.-plass i klasse 16-17 år i landsrennet i hopp for gutter i Oslo i 1922. I 1928 ble han nummer 4 (3. premie) i kombinert under hovedlandsrennet (NM) i Narvik. Året etter vant han det spesielle hopprennet og tok 2.-plass i kombinert i skirennene ved Fiskartorpet i Stockholm.

Ola Moon var tatt ut til VM i Oberhof i 1931, men i likhet med mange andre deltakere ble han rammet av influensa under mesterskapet, og han måtte trekke seg fra begge hopprennene. I 1933, det første året det var seniorklasse (20-32 år) i spesielt hopp i hovedlandsrennet, fikk han Damenes pokal som beste kombinerthopper under mesterskapet i Aker. Han ble nummer 6 i det spesielle hopprennet i Holmenkollen i 1939 og tangerte Sven Selångers bakkerekord som var satt i det samme rennet.

Han konkurrerte også etter krigen. I 1953 tok han gullmedalje i hopp under de internasjonale vinterlekene for døve i Oslo.

Referanser

Norske skihoppere
Norske kombinertløpere
Norske handikappidrettsutøvere
Personer fra Nordre Land kommune
Døve idrettsutøvere